সৈয়দা তানিয়া মাহবুব তিন্নি (২২ অক্টোবর ১৯৭৭ - ১০ নভেম্বর ২০০২) ছিলেন বাংলাদেশী মডেল ও অভিনেত্রী। তার জন্ম পুরোনো ঢাকার ওয়ারীতে। তিন্নি নামেই তিনি বিনোদন জগতে পরিচিত ছিলেন।   পেশা  ১৯৯৯ সালে তিন্নি ৱ্যাম্প মডেলিং দিয়ে তার যাত্রা শুরু করেন। তার প্রথম টিভি বিজ্ঞাপন হেনোলাক্স ক্রীম দিয়ে তিনি পরিচিতি পান। পরবর্তীতে তিনি স্টারশিপ কনডেন্সড মিল্ক, লিজান মেহেদী, গন্ধরাজ তেল,এলিট পেইন্ট,কোয়ালিটি আইসক্রিম,বম্বে উপটান, ও রিচি জুসের বিজ্ঞাপন করে জনপ্রিয়তা পান। কয়েকটি টিভি নাটকেও তিনি অভিনয় করেন। পরিচালক বাদল খন্দকারের একটি চলচ্চিত্রে চুক্তিবদ্ধ হয়েও পরে তিনি সিদ্ধান্ত পরিবর্তন করেন।   টিভি কর্মজীবন    নাটক    মেঘবতী পরিচালক মোহন খান   সমুদ্র সীমানায়   টিভি বিজ্ঞাপন    হেনলাক্স স্পট ক্রিম    লিজান মেহেদী   হাস মার্কা নারকেল তেল ' কোয়ালিটি আইসক্রিম রিচি ফ্রুট ড্রিংকস্   অস্বাভাবিক মৃত্যু  ২০০২ সালের ১০ নভেম্বর মধ্যরাতে ঢাকার পোস্তগোলার বাংলাদেশ-চীন মৈত্রী সেতুর (বুড়িগঙ্গা সেতুর) নিচে একটি পিলারের ফাউন্ডেশনের উপরে তিন্নির মৃতদেহ পাওয়া যায়। ১১ নভেম্বর সকালে লাশ ঘিরে জনতার ভিড় জমলে কেরানীগঞ্জ থানা পুলিশ লাশ উদ্ধার করে সুরতহালের পর ময়নাতদন্ত করে। চারদিন পর ১৫ নভেম্বর অজ্ঞাত হিসেবে জুরাইন কবরস্থানে লাশ দাফন করা হয়।   অভির বিরুদ্ধে অভিযোগ  বাংলাদেশ প্রতিদিনের প্রতিবেদন অনুসারে “তিন্নির সঙ্গে অভির পরিচয় হওয়ার পরই তাদের মধ্যে ঘনিষ্ঠ সম্পর্ক গড়ে ওঠে। একপর্যায়ে তাদের মধ্যে শারীরিক সম্পর্ক তৈরি হয়। [...] অভির সঙ্গে ঘনিষ্ঠ সম্পর্কের কারণে তিন্নির সঙ্গে স্বামী শাফকাত হোসেন পিয়ালের সম্পর্কের অবনতি ঘটে।” দৈনিক জনকণ্ঠের প্রতিবেদন অনুসারে “৬ নভেম্বর [২০০২ সালে] তিন্নিকে তার স্বামী শাফকাত হোসেন পিয়ালের সঙ্গে সম্পর্ক ছিন্ন করতে বাধ্য করেন অভি। ওই দিনই অভি পিয়ালকে তার কোলের দেড় বছর বয়সী কন্যা সস্তানসহ রাজধানীর বাড়ি থেকে বের করে দেন। এর পর বিয়ে করার জন্য অভিকে চাপ দিতে থাকেন তিন্নি। একপর্যায়ে তিন্নি বিষয়টি সাংবাদিকদের কাছে ফাঁস করে দেয়ার হুমকি দেন। ১০ নভেম্বর রাতে তিন্নির মাথায় আঘাত করে হত্যা করা হয়। এরপর গুমের উদ্দেশে ওই রাতেই গাড়িতে বুড়িগঙ্গায় ১নং চীন মৈত্রী সেতুর ওপর থেকে নদীতে নিয়ে তিন্নির লাশ ফেলে দেয়া হয়।”  ২০০৮ সালের ৮ নভেম্বর পুলিশের দাখিল করা অভিযোগপত্রেও অভির বিরুদ্ধে ‘অনৈতিক সম্পর্ক’ চাপা দিতে তিন্নিকে খুন করার অভিযোগ আনা হয়েছিল।  মামলা ও রায় ২০০২ সালের ১৫ নভেম্বর কেরানীগঞ্জ থানা পুলিশ মডেল তিন্নির মৃতদেহ উদ্ধারকারী এএসআই আশরাফের ১৬১ ধারায় দেয়া জবানবন্দির ভিত্তিতে আত্মহত্যাজনিত একটি অপমৃত্যুর  মামলা রুজু করে। এএসআই আশরাফ তার জবানবন্দিতে জানান যে, সংবাদের ভিত্তিতে ১০ নভেম্বর দিবাগত মধ্যরাতে পোস্তগোলার বুড়িগঙ্গা ব্রিজের নিচের পিলার বেদীর উপর থেকে তিনি একজন নারীর (মডেল তিন্নির) মৃতদেহ উদ্ধার করেন। ঘটনাস্থলে উপস্থিত লোকজন তাকে জানায় যে, একজন অজ্ঞাত পথচারী ব্রিজের উপর থেকে একজন নারীকে নিচে পড়ে যেতে দেখে তাদেরকে (অন্য পথচারীদেরকে) জানায়। পরবর্তীতে তিন্নির পরিচয় সনাক্ত হওয়ার পরে তার সাবেক স্বামী শাফাকাত হোসেন পিয়ালসহ ৫ জনকে পুলিশ গ্রেফতার করে ও চলচ্চিত্র এবং টিভি মিডিয়া সংশ্লিষ্ট ৩৭ জনকে জিজ্ঞাসাবাদ করে। ২০০৫ সালে অপরাধ তদন্ত বিভাগের Memorandum of Evidence (ME) এ আত্মহত্যাজনিত কারণে মডেল তিন্নির মৃত্যু হয়েছে এই মর্মে তদন্ত প্রতিবেদন দেয়া হয়। ঐ প্রতিবেদনের ৩ বছর পরে ২০০৮ সালের ৮ নভেম্বর সাবেক সংসদ সদস্য গোলাম ফারুক অভির বিরুদ্ধে সিআইডি অভিযোগপত্র দাখিল করে।অভিযোগপত্রে বলা হয়, অভি ‘অনৈতিক সম্পর্ক’ চাপা দিতে তিন্নিকে খুন করেন এবং লাশ ঐ সেতুর নিচে ফেলে রাখেন। ২০০৮ সালে অভিযোগপত্র দাখিলের সময়ে অভি ঢাকায় ছিলেন না। ২০০২ সালের ডিসেম্বরে রাজনৈতিক নিপীড়ন ও নিজের নিরাপত্তা বিঘ্নিত হওয়ার আশংকায় অভি দেশত্যাগ করেন এবং ২০০৩ সালে তিনি কানাডায় রাজনৈতিক আশ্রয়ের জন্য আবেদন করেন ও সেখানে স্থায়ী হন। ১৪ জুলাই ২০১০ সালে ঢাকার ৭ম অতিরিক্ত জেলা ও দায়রা জজ এই মামলায় অনুপস্থিত অভির বিরুদ্ধে অভিযোগ গঠন করেন।  অভির পক্ষে রাষ্ট্র নিয়োজিত আইনজীবী শাহ ইলিয়াস মডেল তিন্নি আত্মহত্যা করেছেন এই মর্মে মামলাটি খারিজের জন্য বিচারাধীন আদালতে আবেদন করেন। হাইকোর্টের নির্দেশে এই মামলার বিচার প্রক্রিয়া প্রায় ৫ বছর স্থগিত থাকার পরে ২০১৫ সালে পুনরায় শুরু হয়। ২০১৬ সালের ৩১ অগাস্ট মামলাটি রায়ের জন্য নির্ধারিত ছিল। নির্ধারিত রায়ের তারিখ ৪১ বার পরিবর্তনের পরে ১৫ নভেম্বর ২০২১ সালে আদালত স্বাক্ষীদের স্বাক্ষ্য পুনরায় নেয়ার সিদ্ধান্ত জানান। ২০২২ সালে মামলাটির স্বাক্ষ্য পর্ব আবার নতুন করে শুরু হয়। আদালতে মামলার তদন্তকারী কর্মকর্তা সিআইডির এএসপি মোজাম্মেল হক তার স্বাক্ষ্যে জানান যে ৬ বছর তদন্ত করেও হত্যার স্বপক্ষে কোনো স্বাক্ষী কিংবা তথ্য-প্রমান পাওয়া যায়নি। পোস্ট মর্টেম রিপোর্ট প্রদানকারী ডাক্তার জোবাইদুর রহমান তার প্রদত্ত স্বাক্ষ্যে জানান যে মডেল তিন্নির অস্বাভাবিক মৃত্যু মূলত আত্মহত্যা। তিন্নির ফুপু নার্গিস তাহের, বাসার দুজন গৃহকর্মী ও অন্যান্য গুরুত্বপূর্ণ স্বাক্ষীরাও তিন্নি আত্মহত্যা করেছেন এই মর্মে আদালতে স্বাক্ষ্য প্রদান করেন। ২০২৫ সালের জানুয়ারী ১৪ তারিখে ঢাকার দ্বিতীয় অতিরিক্ত জেলা ও দায়রা জজ শাহীনুর আক্তার সাবেক সংসদ সদস্য গোলাম ফারুক অভিকে তার অনুপস্থিতিতে এই মামলা থেকে বেকসুর খালাস দেন। রায়ের পর্যবেক্ষণে আদালত মডেল তিন্নির অস্বাভাবিক মৃত্যুকে প্রকৃতপক্ষে আত্মহত্যা হিসাবে উল্লেখ করেন।  রায়ের পর তিন্নির বাবা সৈয়দ মাহবুব করিম তার প্রতিক্রিয়ায় জানান যে রায়ের তারিখ না জানার কারণে তিনি আদালতে উপস্থিত ছিলেন না। তিনি এটিকে খুন হিসেবে অভিহিত করে সরকারের কাছে পুনরায় তদন্ত এবং পুনঃবিচার দাবি করেন।   তথ্যসূত্র   বিষয়শ্রেণী:ঢাকার ব্যক্তি বিষয়শ্রেণী:বাংলাদেশী টেলিভিশন অভিনেত্রী বিষয়শ্রেণী:১৯৭৭-এ জন্ম বিষয়শ্রেণী:২০০২-এ মৃত্যু বিষয়শ্রেণী:২১শ শতাব্দীর বাংলাদেশী অভিনেত্রী